Aktueel - Die Hervormer
’n Nuwe perspektief op verslawing
Geskryf deur ds CJ van Wyk, Randburg (April 2017)
Vanjaar is die eerste keer in die bestaan van die Hervormde Kerk dat daar in die barmhartigheidswerk van die Kerk vir ’n jaar lank intensief aandag geskenk word aan verslawing. Dit is vanjaar die jaartema van die Algemene Diakensvergadering.
Daar mag verskeie redes wees waarom verslawing en hulp aan die verslaafde in die verlede geïgnoreer of van minder belang geag is. ’n Moontlike rede is die feit dat dat daar so ’n sterk stigma kleef aan verslawing. Die stigma wat glo dat dit swakkelinge is wat opeindig as verslaafdes. Die stigma wat glo dat daar geen salf daaraan te smeer is nie. Dalk is dit omdat ons so min weet van verslawing. Of dalk is dit omdat ons kies om liewer nie te wil weet nie. Wat ook al die redes, dit is tyd dat ons aan hierdie kwessie aandag skenk.
Die bekostigbaarheid van kerkwees
Geskryf deur Dr Frikkie Labuschagne (Maart 2017)
Bekostigbaarheid en volhoubaarheid is na afloop van die 71ste en 72ste Algemene Kerkvergaderings twee gonswoorde wat breedvoerige verduideliking en motivering nodig het.
Volhoubaarheid is ’n aangeleentheid wat nie primêr met finansies en strukture verband hou nie, maar ’n sterk en direkte fokus plaas op spiritualiteit en hoe ons ons Christenskap uitleef op plekke waar God sy gemeentes plant. Die realiteit is dat stygende prysvlakke (toenemende styging in lewenskoste) die koste van gemeentewees op ’n dag-tot-dag-basis negatief beïnvloed en in baie gevalle die voortbestaan van gemeentes bedreig: ’n Verhoging in koste plaas bekostigbaarheid aanhoudend onder druk! Die huidige tendense en statistieke binne die werkruimtes van die NHKA toon aan dat gemeentes toenemend sukkel om die basiese items op hul begroting te bekostig: salaris, medies en pensioen van die predikant, belastingverpligtinge, munisipale kostes, onderhoud en instandhouding.
’n Hawe waar jy kan vasmeer
Geskryf deur Dr Sanrie de Beer, Philladelphia (Januarie/Februarie 2017)
So ’n rukkie gelede lees ek ’n aanlynartikel met die volgende opskrif: Student oorleef 24 uur sonder Wi-Fi! Die berig beweer dat die betrokke student vir ure doelloos in die strate rondgedwaal het totdat nooddienste hom verwilderd en verward gevind het. Hy het wel ’n selfoon by hom gehad, maar geen konneksie nie...
Die berig was verseker nie op feite gebaseer nie, maar dit het ’n belangrike punt beklemtoon: Om gekonnekteer te wees, is deesdae vir jongmense onontbeerlik, dis ’n integrale deel van hul lewe. Tegnologie wat jou in staat stel om te connect, is lewensbelangrik. Die paradoks is egter dat connection terselfdertyd isoleer. Daar is verbinding met mense, maar nie werklike kontak met mense nie. Jy kan ’n WhatsApp-boodskap stuur, Skype, Facebook, Google en op bykans enige plek enige iemand op ’n selfoon bereik, maar jy kan nie aan ’n lyf vat nie. Nooit iemand fisies in die oë kyk nie, nie gesprekke voer terwyl ’n mens fisies by jou is nie. Alles wat voorheen op kantoor moes gebeur, kan nou met die hulp van tegnologie tuis ook gebeur. Juis daarom het daar die behoefte ontstaan aan gedeelde werkruimtes of coworking spaces waar mense saam werk en kontak met mekaar het. Met die byvoordeel van gratis Wi-Fi!
Die werk van die Kommissie en Moderamen
Geskryf deur Dr André Ungerer (Januarie/Februarie 2017)
Wie en wat is die Moderamen in die Hervormde Kerk? Wat is die verband tussen die Moderamen en die Kommissie van die Algemene Kerkvergadering (AKV)? Vir baie mag die werking van die Kommissie en Moderamen oorbekend wees, maar ter wille van diegene wat nie so bekend is daarmee nie, is dit goed om ’n oomblik daarby stil te staan.
Kom ek begin om die samestelling en werking van die Kommissie so eenvoudig moontlik te verduidelik. Die Kommissie van die AKV word tydens ’n AKV verkies en bestaan uit 6 predikantslede en 8 ouderlinglede. Die algemene sekretaris en sekretaris: kommunikasie neem ook met spreekreg sitting. Die Kommissie kom kwartaalliks in ’n gewone vergadering byeen. Indien dringende, spoedeisende sake opduik, kan ’n buitengewone vergadering byeengeroep word.
Die Kommissie se belangrikste taak is om besluite van die AKV tot uitvoer te bring. Hiervoor word daar kernkomitees in die lewe geroep wat op bepaalde besluite fokus en dit so effektief moontlik deurvoer. Die Kommissie moet aan die einde van elke termyn aan die volgende AKV oor hierdie werksaamhede verslag doen.
Geskryf deur Dr Sanrie de Beer, Philladelphia (November/Desember 2016)
Tydens die 71ste Algemene Kerkvergadering in Oktober is dr Sanrie de Beer benoem as predikantslid van die Kommissie van die AKV. Sy is die eerste vrouepredikant wat tot die Kommissie van die AKV verkies word. Ons het haar gevra om ’n boodskap vir ons lesers te skryf.
Al sou die vyeboom nie bot nie en daar geen druiwe aan die wingerde wees nie, al sou die olyfoes misluk en die lande geen oes lewer nie, al sou daar geen kleinvee in die kampe meer wees nie en die beeskrale sonder beeste wees, nogtans sal ek in die Here jubel, sal ek juig in God, my Redder. Die Here my God gee vir my krag. Hy maak my voete soos dié van ’n ribbok, op hoë plekke laat Hy my veilig loop.
Ek het al menigmaal oor hierdie gedeelte gepreek. Hoe ouer ek word, hoe meer kry ek begrip vir Habakuk se woorde. Hoe langer die Kerk deel is van my lewe, hoe meer verstaan ek. Dis eers wanneer ’n mens self seerkry of met ander mense se seerkry te doen het, dis eers wanneer jy met jou rug teen die muur staan, dat hierdie woorde van die profeet Habakuk betekenis kry.
Baie geluk aan die nuwe Kommissie van die AKV
Belewenis van die Algemene Kerkvergadering
Herevaluering van Jürgen Moltmann
’n Pinksterperspektief op eietydse Christelike etiek
Bladsy 3 van 8